ไฟแนนเชียวไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
16 ส.ค. 2554

เตือนผู้ถือหุ้น PA คิดให้ดีก่อนโหวต 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้ผู้ถือหุ้นบริษัท แปซิฟิค แอสเซ็ทส์ (PA) ศึกษาข้อมูลการขายสินทรัพย์จำนวน 86.14% ของสินทรัพย์ทั้งหมด และความเห็นที่เกี่ยวข้องต่างๆ อย่างรอบคอบ และควรเข้าประชุมผู้ถือหุ้นในวันที่ 28 มิ.ย. 2553 นี้ เพื่อสอบถามรายละเอียดจากผู้บริหารและใช้สิทธิออกเสียงการขายทรัพย์สินดังกล่าว และอนุมัติการเพิกถอนหลักทรัพย์ออกจากตลาดหลักทรัพย์แห่งประเทศไทย โดยรับซื้อหุ้นจากผู้ถือหุ้นทั่วไปในราคาหุ้นละ 7 บาท 
ทั้งนี้ บริษัท จี เอ็ม ดับเบิ้ลยู เวนเจอร์ (GMW) ในฐานะผู้ถือหุ้นรายใหญ่ได้เสนอแผนการปรับโครงสร้างธุรกิจ โดยการขายสินทรัพย์ด้วยวิธีประมูล ในราคาไม่ต่ำกว่า 1,123 ล้านบาท ขณะที่ที่ปรึกษาทางการเงินอิสระเห็นว่า ราคาที่เหมาะสมไม่ควรจะต่ำกว่า 1,345 ล้านบาท 
TRUBB เทรดพาร์ 1 บาท 28 มิ.ย.นี้ 
ตลาดหลักทรัพย์แห่งประเทศไทยกำหนดให้หุ้นของบริษัท ไทยรับเบอร์ลาเท็คซ์คอร์ปอเรชั่น (ประเทศไทย) หรือ TRUBB ซื้อขายด้วยมูลค่าหุ้นที่ตราไว้ (พาร์) ใหม่หุ้นละ 1 บาท ตั้งแต่วันที่ 28 มิ.ย. 2553 เป็นต้นไป ล่าสุดราคาหุ้น TRUBB ปิดที่ 90 บาท บวก 11.25 บาท หรือ 14%
ออฟฟิศเมทเข้า mai ก.ค.นี้ 
นายวรวุฒิ อุ่นใจ กรรมการผู้จัดการ บริษัท ออฟฟิศเมท เปิดเผยว่า บริษัทกำลังขออนุมัติเสนอขายหุ้นเพิ่มทุนให้ประชาชนครั้งแรก (ไอพีโอ) จำนวน 20 ล้านหุ้น คิดเป็น 25% ของทุนจดทะเบียนหลังเข้าตลาดหลักทรัพย์ มูลค่าที่ตราไว้ (พาร์) หุ้นละ 1 บาท ซึ่งคาดว่าจะสามารถเข้าจดทะเบียนในตลาดหลักทรัพย์ เอ็ม เอ ไอ (mai) ภายในเดือน ก.ค.นี้ 
ปัจจุบันบริษัทขายสินค้าเครื่องเขียนและอุปกรณ์สำนักงานผ่านระบบแค็ตตาล็อก และขายทางออนไลน์หรือระบบ ECommerce ผ่านเว็บไซต์ www.officemate.co.th ที่เน้นให้บริการกลุ่มลูกค้าองค์กรซึ่งปัจจุบันมีกว่า 7 หมื่นองค์กรทั่วประเทศ